CELEX: 32018D1960
Language: da
Date: 2018-12-10 00:00:00
Title: Kommissionens gennemførelsesafgørelse (EU) 2018/1960 af 10. december 2018 om en beskyttelsesforanstaltning truffet af Sverige i henhold til Europa-Parlamentets og Rådets direktiv 2006/42/EF for at forbyde markedsføring af en type keglerejsningsmaskine og et supplerende sæt til anvendelse sammen med denne type keglerejsningsmaskine, der fremstilles af Brunswick Bowling &amp; Billiards, og for at trække allerede markedsførte maskiner tilbage (meddelt under nummer C(2018) 8253) (EØS-relevant tekst.)

12.12.2018   
               
               
                  DA
               
               
                  Den Europæiske Unions Tidende
               
               
                  L 315/29
               
            
         KOMMISSIONENS GENNEMFØRELSESAFGØRELSE (EU) 2018/1960
         af 10. december 2018
         om en beskyttelsesforanstaltning truffet af Sverige i henhold til Europa-Parlamentets og Rådets direktiv 2006/42/EF for at forbyde markedsføring af en type keglerejsningsmaskine og et supplerende sæt til anvendelse sammen med denne type keglerejsningsmaskine, der fremstilles af Brunswick Bowling & Billiards, og for at trække allerede markedsførte maskiner tilbage
         
            
               (meddelt under nummer C(2018) 8253)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2006/42/EF af 17. maj 2006 om maskiner og om ændring af direktiv 95/16/EF (1), særlig artikel 11, stk. 3, andet afsnit, og
         ud fra følgende betragtninger:
         
                     (1)
                  
                  
                     Den 18. december 2013 informerede Sverige Kommissionen om sin afgørelse af 30. august 2013 om en beskyttelsesforanstaltning med henblik på at forbyde markedsføring af keglerejsningsmaskinen Brunswick GSX (i det følgende benævnt »keglerejsningsmaskinen«) og det supplerende »Advanced Guards«-sæt af dele hertil (i det følgende benævnt »det supplerende sæt«) og at trække sådanne maskiner tilbage fra markedet. Begge produkter var fremstillet af Brunswick Bowling & Billiards (i det følgende benævnt »fabrikanten«).
                  
               
                     (2)
                  
                  
                     Med hensyn til tilbagetrækningen gav Sverige fabrikanten mulighed for enten at afhjælpe manglerne ved operatørens arbejdsmiljø, at tage keglerejsningsmaskinen og det supplerende sæt retur og erstatte dem med andre teknisk fejlfrie produkter af samme eller tilsvarende art eller at tage keglerejsningsmaskinen og det supplerende sæt retur og yde ejeren kompensation herfor.
                  
               
                     (3)
                  
                  
                     De begrundelser, som Sverige gav for beskyttelsesforanstaltningen, var, at keglerejsningsmaskinen og det supplerende sæt ikke overholdt visse væsentlige sikkerheds- og sundhedskrav i bilag I til direktiv 2006/42/EF, og at nogle af de harmoniserede standarder ikke var blevet anvendt korrekt.
                  
               
                     (4)
                  
                  
                     Efter at have modtaget Sveriges meddelelse om beskyttelsesforanstaltningen indledte Kommissionen en høring af de berørte parter for at høre deres synspunkter. Kommissionen sendte et brev til fabrikanten den 11. april 2014, og fabrikanten fremsatte sine bemærkninger den 24. juni 2014. Kommissionen mødtes med fabrikanten den 24. september 2014 og den 24. maj 2016. Fabrikanten fremsendte en yderligere forklaring til Kommissionen den 6. december 2016. Kommissionen udvekslede også flere gange oplysninger med de svenske myndigheder og det svenske arbejdstilsyn (udveksling af e-mails samt drøftelser under møder i arbejdsgruppen vedrørende maskiner og i markedsovervågningsgruppen vedrørende maskiner).
                  
               
                     (5)
                  
                  
                     Sverige anførte, at dets myndigheder, før beskyttelsesforanstaltningen blev truffet, flere gange havde været i kontakt med fabrikanten for at forklare dem de fejl ved keglerejsningsmaskinerne og de supplerende sæt, der skulle afhjælpes for at overholde direktiv 2006/42/EF. Da kun halvdelen af fejlene var blevet afhjulpet efter flere års drøftelser, anså Sverige det imidlertid for nødvendigt at udløse sikkerhedsklausulmekanismen. Med hensyn til de vedtagne foranstaltninger forklarede de svenske myndigheder, at de overholdt proportionalitetsprincippet i artikel 18 i Europa-Parlamentets og Rådets forordning (EF) nr. 765/2008 (2). Ud fra dette princip, og i betragtning af risicienes alvor og omkostningerne ved tilbagetrækningen, var nogle af de tiltag, der var nødvendige for at afhjælpe fejlene ved de nye keglerejsningsmaskiner og supplerende sæt, ikke nødvendige i tilfælde af tilbagetrækning af de eksisterende keglerejsningsmaskiner og supplerende sæt. Nemlig dem vedrørende monteringen af tre særskilte lys, der angiver forskellig driftstilstand, udvidelse af adgangsstederne på maskinerne, der også anvendes som arbejdsplatforme, og overblikket over det farlige område.
                  
               
                     (6)
                  
                  
                     I 2015 informerede Sverige Kommissionen om, at fabrikanten kun havde afhjulpet de fejl, der er anført i forbindelse med beskyttelsesforanstaltningen vedrørende keglerejsningsmaskinen og det supplerende sæt, i bowlingcentret i Gustavsberg.
                  
               
                     (7)
                  
                  
                     Ud over disse høringer foretog Kommissionen en uafhængig undersøgelse (3) (i det følgende benævnt »undersøgelsen«) for at vurdere, hvorvidt keglerejsningsmaskinen og det supplerende sæt på det tidspunkt, hvor Sverige traf beskyttelsesforanstaltningen, overholdt de væsentlige sikkerheds- og sundhedskrav i bilag I til direktiv 2006/42/EF. For at udarbejde undersøgelsen inspicerede de uafhængige eksperter keglerejsningsmaskinen med det supplerende sæt som installeret i Gustavsberg og mødtes med de svenske myndigheder og næstformanden for fabrikantens Capital Marketing & Engineering-afdeling.
                  
               
                     (8)
                  
                  
                     De berørte parter blev hørt vedrørende Kommissionens undersøgelse. Fabrikantens bemærkninger drager ikke konklusionerne i undersøgelsen i tvivl, fordi de drejer sig om, hvorvidt keglerejsningsmaskinen og det supplerende sæt overholdt kravene som installeret i Gustavsberg, efter at Sverige havde meddelt beskyttelsesforanstaltningen til Kommissionen
                  
               
                     (9)
                  
                  
                     Med hensyn til de væsentlige sikkerheds- og sundhedskrav, som Sverige havde påberåbt sig, stilles der ved afsnit 1.2.2 om betjeningsanordninger og 1.7.1 om oplysninger og advarsler på maskinen krav om, at betjeningsanordningerne er klart synlige og anbragt således, at de kan betjenes sikkert, og om, at oplysninger og advarsler på dem er formuleret på det EU-sprog, der er fastsat af den medlemsstat, hvor maskinen befinder sig.
                     I den henseende anførte Sverige, at en af knapperne på maskinens kontrolpanel ikke var mærket, og at teksten på kontrolpanelet var på engelsk, selv om det officielle sprog i den medlemsstat, hvor maskinen befinder sig, er svensk. Endvidere angav tre særskilte lys forskellig driftstilstand. Farverne på disse tre lys var anbragt forskelligt på forskellige maskiner og kunne derfor misforstås. Nødstopskiltet sad omvendt.
                     Fabrikanten anførte, at der med hensyn til lysene på kontrolpanelerne kunne opstå mindre forvirring.
                     Med hensyn til den klare synlighed og mærkning af betjeningsanordningerne erkendte fabrikanten en række uoverensstemmelser mellem maskinerne, mærkaterne og brugsanvisningerne.
                     Endvidere anførte fabrikanten, at mærkater, der ikke havde nogen indflydelse på sikkerhedsfunktionerne, ikke nødvendigvis skulle oversættes.
                     Endvidere stilles der ved afsnit 1.2.2 i de væsentlige sikkerheds- og sundhedskrav også krav om, at betjeningsanordningerne er udformet således, at igangsætning af maskinen forhindres, hvis nogen befinder sig i det farlige område.
                     Ifølge Sverige kunne maskinen igangsættes på ny, selv om operatøren ikke havde overblik over det farlige område, hvilket medførte en risiko for, at nogen befandt sig i det farlige område.
                     Fabrikanten var uenig med Sverige med hensyn til operatørens ringe udsyn fra betjeningsområdet, fordi der ikke var rapporteret om sikkerhedsmæssige hændelser, og fordi andre medlemsstater konkluderede, at »udsynet måske ikke var perfekt, men passende, hvis operatøren handlede fornuftigt og udviste den forventede omhu, når han satte maskinerne i gang«.
                     Kommissionen mener imidlertid ikke, at tillid til, at operatøren udviser den forventede omhu ved igangsætning af maskinen, afhjælper risikoen, fordi det manglende overblik over det farlige område forhindrer operatøren i at kontrollere, hvorvidt nogen befinder sig i det farlige område.
                     I betragtning af overstående argumenter og under hensyntagen til undersøgelsen, der bekræfter disse argumenter, kan det konkluderes at de væsentlige sikkerheds- og sundhedskrav i afsnit 1.2.2 og 1.7.1 bilag I til direktiv 2006/42/EF ikke er overholdt for så vidt angår keglerejsningsmaskinen og det supplerende sæt.
                  
               
                     (10)
                  
                  
                     Der stilles ved afsnit 1.1.6 (om ergonomi), afsnit 1.6.1 (om vedligeholdelse af maskinen) og afsnit 1.6.2 (om adgangsveje til betjeningspladser og servicepladser for vedligeholdelse) i de væsentlige sikkerheds- og sundhedskrav krav om, at maskinen er udformet og konstrueret på en måde, der letter operatørens arbejde, således at han kan udføre det på tryg og sikker vis, uden for farlige områder.
                     I den henseende fremhævede Sverige, at adgangsstederne og arbejdsplatformene på de pågældende keglerejsningsmaskiner ikke overholdt disse væsentlige sikkerheds- og sundhedskrav, fordi adgangsvejen, der samtidig fungerer som arbejdsplatform, mellem maskinerne blev målt til kun 190 mm. I nogle tilfælde skulle operatøren balancere på smalle metalkanter. Dette arbejdsmiljø medførte en unødvendig risiko for at falde ned i maskinen. Desuden endte adgangsvejen mellem maskinerne brat ved forkanten, hvor der er risiko for at falde ca. 1 000 mm ned.
                     I sin EF-overensstemmelseserklæring henviste fabrikanten til den harmoniserede standard EN ISO 14122-2:2001, men angav i det tekniske dossier ikke nogen forbindelse mellem henvisningerne til de harmoniserede standarder og de respektive væsentlige sikkerheds- og sundhedskrav, jf. bilag VII til direktiv 2006/42/EF. Trods denne forsømmelse fra fabrikantens side udpegede Sverige de væsentlige sikkerheds- og sundhedskrav, som henvisningen til den harmoniserede standard kunne have dækket. Sverige pegede specifikt på, at henvisningen til den harmoniserede standard vedrørte de væsentlige sikkerheds- og sundhedskrav i afsnit 1.1.6, 1.6.1 og 1.6.2 i bilag I til direktiv 2006/42/EF.
                     Der er ved den harmoniserede standard EN ISO 14122-2:2001 fastsat sikkerhedstekniske krav til permanente adgangsveje til maskinanlæg og specifikt til arbejdsplatforme og gangbroer på maskiner. Sverige anførte, at gangbroen på keglerejsningsmaskinen var 190 mm bred, mens nævnte standard stiller krav om en bredde på 500 mm.
                     I den henseende anførte fabrikanten, at den smalle gangbro på 190 mm blev betragtet som sikker og passende i bredden under hensyntagen til den påtænkte og forventede anvendelse, hyppigheden af adgang og det aktuelle tekniske niveau for kuglereturneringsområdet, selv om EN ISO 14122-2:2001 ikke blev anvendt fuldt ud. Selv om fabrikanten havde henvist til nævnte standard i overensstemmelseserklæringen, blev den altså ikke anvendt.
                     For så vidt angår faldrisikoen i forbindelse med adgang ved forkanten af keglerejsningsmaskinen skønnede fabrikanten, at den alternative platform, der skulle gøre det lettere at komme op på og ned fra platformen fortil, og som Sverige havde efterspurgt, ikke var nødvendig, fordi der meget sjældent er behov for adgang til keglerejsningsmaskinen forfra som følge af udformningen af de eksisterende maskiner, til hvilke der fortrinsvis er adgang bagfra.
                     Kommissionen mener ikke, at risikoen for skade (ved at falde eller miste balancen) i forbindelse med adgang til keglerejsningsmaskinen, som skyldes den smalle gangbro mellem maskinerne eller den bratte nedgang på 1 000 mm ved maskinens forkant, kan tilsidesættes ved at hævde, at der sjældent er behov for adgang til maskinen forfra, eller at det ikke er muligt at gøre det bedre.
                     I betragtning af overstående argumenter og under hensyntagen til undersøgelsen, der bekræfter disse argumenter, kan det således konkluderes, at de væsentlige sikkerheds- og sundhedskrav i afsnit 1.1.6, 1.6.1 og 1.6.2 i bilag I til direktiv 2006/42/EF ikke er overholdt for så vidt angår keglerejsningsmaskinen.
                  
               
                     (11)
                  
                  
                     For så vidt angår de væsentlige sikkerheds- og sundhedskrav i afsnit 1.3.8 og 1.4 i bilag I til direktiv 2006/42/EF anførte Sverige, at afskærmningerne mellem keglerejsningsmaskinerne skal være tilstrækkeligt høje til at forhindre arbejdstagerne i at komme i kontakt med farlige, bevægelige dele fra tilstødende maskiner, der er i drift. Afskærmningen skal dække hele siden af maskinen, dvs. nå helt frem til maskinkabinettets forkant. Imidlertid var det gitter, der var monteret mellem maskinerne, kun 500 mm højt ved nogle arbejdsstationer og manglede helt på andre steder, hvor folk arbejdede. Dette medførte en risiko for at falde ned i den tilstødende maskine. Konstruktionen overholdt derfor ikke afsnit 1.3.8 (om valg af beskyttelse mod risici forårsaget af bevægelige dele) i de væsentlige sikkerheds- og sundhedskrav.
                     I sin EF-overensstemmelseserklæring henviste fabrikanten til den harmoniserede standard EN ISO 13857:2008, men angav ikke nogen forbindelse i det tekniske dossier mellem henvisningerne til de harmoniserede standarder og de respektive væsentlige sikkerheds- og sundhedskrav, jf. bilag VII til direktiv 2006/42/EF. Trods denne forsømmelse fra fabrikantens side udpegede Sverige de væsentlige sikkerheds- og sundhedskrav, som henvisningen til den harmoniserede standard kunne have dækket. Sverige pegede specifikt på. at henvisningen til den harmoniserede standard vedrørte de væsentlige sikkerheds- og sundhedskrav i afsnit 1.3.8 i bilag I til 2006/42/EF.
                     Der er ved den harmoniserede standard EN ISO 13857:2008 fastsat tekniske krav til maskinsikkerhed/sikkerhedsafstande til forhindring af, at hænder, arme, ben og fødder kan nå ind i fareområder. Sverige henviser til denne standard for at styrke sin begrundelse af fabrikantens manglende overholdelse af afsnit 1.3.8 i de væsentlige sikkerheds- og sundhedskrav.
                     På trods af at der henvises til standarden i overensstemmelseserklæringen, henviste fabrikanten ikke til standarden for at bevise, at produktet var i overensstemmelse med direktivet, da han fremsendte forklaringer til de svenske myndigheder. Fabrikanten anførte i stedet, at det 500 mm høje gitter, der var monteret mellem maskinerne, var udformet for at yde maksimal beskyttelse, samtidig med at det tog hensyn til kravene til almindelig loftshøjde i Europa. En højere afskærmning ville være en ekstra sikkerhedsforanstaltning, men denne ekstra sikkerhed ville mindskes, hvis hindringer fra loftet forhindrede installation af afskærmningerne, eller afskærmningerne blev ændret på forkert vis for at tage hensyn til hindringer fra loftet.
                     Kommissionen mener ikke, at ønsket om at holde keglerejsningsmaskinens gitter, der var monteret mellem maskinerne, på en højde på 500 mm på grund af hindringer fra loftet forklarer, hvorfor gitrene helt manglede ved nogle af arbejdsstationerne, og afbøder ikke risikoen for at falde ned i den tilstødende maskine.
                     I betragtning af overstående argumenter og under hensyntagen til undersøgelsen, der bekræfter disse argumenter, kan det således konkluderes, at de væsentlige sikkerheds- og sundhedskrav i afsnit 1.3.8 i bilag I til direktiv 2006/42/EF ikke er overholdt for så vidt angår keglerejsningsmaskinen og det supplerende sæt.
                     For så vidt angår keglerejsningsmaskinen forklarede Sverige endvidere, at maskinkabinettet var forsynet med mindre døre, der kunne åbnes, men ikke havde nogen låsemekanisme, der standser maskinen, hvis dørene åbnes.
                     I sin EF-overensstemmelseserklæring henviste fabrikanten til den harmoniserede standard EN 953:1998, men angav i det tekniske dossier ikke nogen forbindelse mellem henvisningerne til de harmoniserede standarder og de respektive væsentlige sikkerheds- og sundhedskrav, jf. bilag VII til direktiv 2006/42/EF. Trods denne forsømmelse fra fabrikantens side udpegede Sverige de væsentlige sikkerheds- og sundhedskrav, som henvisningen til den harmoniserede standard kunne have dækket. Sverige pegede specifikt på. at henvisningen til den harmoniserede standard vedrørte de væsentlige sikkerheds- og sundhedskrav i afsnit 1.3.8 og 1.4 i bilag I til 2006/42/EF.
                     Der er ved den harmoniserede standard EN 953:1997+A1:2009 fastsat sikkerhedstekniske krav til maskinsikkerhed/beskyttelsesskærme og generelle krav til konstruktion og fremstilling af faste og bevægelige beskyttelsesskærme. Sverige henviser til denne standard for at styrke sin begrundelse af fabrikantens manglende overholdelse af afsnit 1.3.8 og 1.4 i de væsentlige sikkerheds- og sundhedskrav.
                     I den henseende forklarede fabrikanten, at det forhold, at maskinkabinettet var forsynet med en yderligere mindre dør ind til hver celle uden nogen tvangskobling, der standsede maskinen, ikke var i modstrid med direktiv 2006/42/EF, fordi der meget sjældent var behov for adgang til afskærmningerne bagtil og faste skærme i givet fald ydede tilstrækkelig beskyttelse. Fabrikanten anførte, at der ud fra denne begrundelse og EN 953 blev valgt en fast afskærmning. Fraværet af tvangskoblingsmekanisme blev ikke nævnt.
                     Kommissionen mener ikke, at risikoen i forbindelse med bevægelige dele blev afbødet, fordi låsemekanismen ikke standsede maskinen, når arbejdstageren nærmede sig den.
                     I betragtning af overstående argumenter og under hensyntagen til undersøgelsen, der bekræfter disse argumenter, kan det således konkluderes, at de væsentlige sikkerheds- og sundhedskrav i afsnit 1.3.8 og 1.4 i bilag I til direktiv 2006/42/EF ikke er overholdt for så vidt angår keglerejsningsmaskinen.
                     Sverige anførte også, at beskyttelsesdækslet over kuglereturneringsmekanismen ikke overholdt de væsentlige sikkerheds- og sundhedskrav vedrørende faste afskærmninger i afsnit 1.4.2.1 i bilag I til direktiv 2006/42/EF, da det ikke var fastgjort på nogen måde og ikke overholdt kravene vedrørende afskærmninger med tvangskobling i afsnit 1.4.2.2 i bilag I til direktiv 2006/42/EF, da der ikke var nogen tvangskoblingsmekanisme.
                     Sverige henviste også i dette tilfælde til EN 953:1997+A1:2009 for at styrke sin begrundelse af fabrikantens manglende overholdelse af afsnit 1.4.2.1 og 1.4.2.2 i de væsentlige sikkerheds- og sundhedskrav.
                     Fabrikanten anførte imidlertid, at der var behov for adgang til beskyttelsesdækslet over kuglereturneringsmekanismen langt sjældnere end én gang pr. skift og begrænsede sin forklaring til, at der i standarderne blev anbefalet faste afskærmninger. Efter fabrikantens opfattelse var der ikke behov for at træffe de foranstaltninger, som Sverige stillede krav om.
                     Kommissionen mener ikke, at risikoen i forbindelse med bevægelige dele blev afbødet ved hjælp af beskyttelsesdækslet over kuglereturneringsmekanismen, fordi de faste afskærmninger — ved siden af fraværet af tvangskoblingsmekanismer — ikke var fastgjort.
                     I betragtning af overstående argumenter og under hensyntagen til undersøgelsen, der bekræfter disse argumenter, kan det således konkluderes, at de væsentlige sikkerheds- og sundhedskrav i afsnit 1.4.2.1 og 1.4.2.2 i bilag I til direktiv 2006/42/EF ikke er overholdt for så vidt angår keglerejsningsmaskinen.
                  
               
                     (12)
                  
                  
                     For så vidt angår de væsentlige sikkerheds- og sundhedskrav i afsnit 1.7.4, 1.7.4.1 og 1.7.4.2 vedrørende brugsanvisninger oplyste Sverige, at et påklistret billede på keglerejsningsmaskinen og det supplerende sæt skulle vise, hvor afskærmningerne var placeret, men at billedet ikke stemte overens med, hvor billederne faktisk var placeret på maskinen. For så vidt angår brugsanvisninger anførte Sverige, at der ikke var nogen brugsanvisninger, der svarede til de leverede maskiner, og som omfattede de arbejdsopgaver, der skulle udføres.
                     Med hensyn til de manglende brugsanvisninger anførte fabrikanten, at oversatte brugsanvisninger blev leveret sammen med maskinerne, og at brugsanvisningerne derfor muligvis var fejlanbragt i det inspicerede bowlingcenter. Mærkater, der ikke havde nogen indflydelse på sikkerhedsfunktionerne, blev ikke oversat. Endvidere passede de mærkater og brugsanvisninger, som inspektørerne havde set, muligvis ikke til maskinen, fordi fabrikanten skulle tage hensyn til specifikke krav fra regionale inspektører, og på grund af de tidsmæssige begrænsninger med hensyn til at tilpasse sig disse krav.
                     I betragtning af overstående argumenter og under hensyntagen til undersøgelsen, der bekræfter disse argumenter, mener Kommissionen således ikke, at de væsentlige sikkerheds- og sundhedskrav i 1.7.4, 1.7.4.1 og 1.7.4.2 i bilag I til direktiv 2006/42/EF er overholdt for så vidt angår keglerejsningsmaskinen og det supplerende sæt.
                  
               
                     (13)
                  
                  
                     De væsentlige sikkerheds- og sundhedskrav i afsnit 1.1.2 i bilag I til direktiv 2006/42/EF vedrørende principper for integrering af sikkerheden stiller krav om, at maskiner skal være udformet og konstrueret, således at de forhindrer, at personer udsættes for risici, når de betjener den på de betingelser, der er foreskrevet, men også under enhver forkert brug heraf, der med rimelighed kan forudses.
                     Sverige anførte, at de monteringsbeslag, der var anvendt til sikkerhedsafbrydermekanismerne, var fastsat med standardskruer, som er lette at fjerne med standardværktøj, hvilket er i modstrid med princippet for integrering af sikkerheden. Dette medfører en risiko for forkert brug, der kan forudses, for at omgå monteringsbeslagene i stedet for at anvende de tvangskoblede døre.
                     Fabrikanten anførte, at årsagen var, at de tvangskoblede døre giver rimelig adgang og mindsker operatørens motivation til at omgå tvangskoblingerne i forbindelse med større vedligeholdelsesarbejde. Standardskruer mindsker risikoen for permanent skade på afskærmningssystemet eller permanent fjernelse af afskærmningerne.
                     Sverige forklarede endvidere, at de faste afskærmninger var monteret med quick release-beslag, der medførte en risiko for, at nogen åbner den faste afskærmning og anvender den som indgang i stedet for den tvangskoblede dør. Sverige tilføjede, at den faste afskærmning, hvis risikovurderingen viser, at der bør være en sådan, ikke må være udformet på en sådan måde, at den er en tillokkende mulighed for at få adgang til maskinen ved at åbne den faste afskærmning i stedet for at anvende den låste dør.
                     Fabrikanten begrundede anvendelsen af quick release-beslag med, at de mindsker arbejdstagernes motivation til at omgå de faste afskærmninger.
                     I sin EF-overensstemmelseserklæring henviste fabrikanten til den harmoniserede standard EN 1088:1995+A1:2007, men angav i det tekniske dossier ikke nogen forbindelse mellem henvisningen til den harmoniserede standard og de respektive væsentlige sikkerheds- og sundhedskrav, jf. bilag VII til direktiv 2006/42/EF. Trods denne forsømmelse sammenkædede Sverige henvisningen til den harmoniserede standard med de væsentlige sikkerheds- og sundhedskrav i afsnit 1.1.2 i bilag I til 2006/42/EF.
                     Der er ved den harmoniserede standard EN 1088+A2:2008 fastsat sikkerhedstekniske krav til maskinsikkerhed/tvangskoblingsanordninger i forbindelse med afskærmninger og konstruktionsprincipper og udvælgelse. Sverige henviser til denne standard for at styrke sin begrundelse af fabrikantens manglende overholdelse af afsnit 1.1.2 i de væsentlige sikkerheds- og sundhedskrav. Fabrikanten anførte, at det i standardens afsnit 5.7.1, note 4, er anført, at der for at undgå »omgåelse på en måde, der med rimelighed kan forudses«, skal tages hensyn til egenskaberne ved den specifikke anvendelse og derfor tages udgangspunkt i en risikovurdering. Ifølge fabrikanten giver de tvangskoblede døre rimelig adgang og mindsker operatørens motivation til at omgå tvangskoblingerne.
                     Kommissionen mener, at monteringsbeslagene og de faste afskærmninger let kan fjernes med standardværktøj, hvilket medfører en risiko for forkert brug, der med rimelighed kan forudses, i form af at nogen skaffer sig adgang til maskinen ved at omgå de låste døre.
                     I betragtning af overstående argumenter og under hensyntagen til undersøgelsen, der bekræfter disse argumenter, kan det således konkluderes, at de væsentlige sikkerheds- og sundhedskrav i afsnit 1.1.2 i bilag I til direktiv 2006/42/EF vedrørende principper for integrering af sikkerheden ikke er overholdt for så vidt angår keglerejsningsmaskinen og det supplerende sæt.
                  
               
                     (14)
                  
                  
                     En undersøgelse af Sveriges begrundelse for beskyttelsesforanstaltningen, den uafhængige undersøgelse, der bekræfter Sveriges konklusioner, og bemærkninger, som fabrikanten har fremsat, bekræfter, at keglerejsningsmaskinen ikke overholdt de væsentlige sikkerheds- og sundhedskrav i afsnit 1.1.2, 1.1.6, 1.2.2, 1.3.8, 1.4, 1.6.1, 1.6.2, 1.7.1, 1.7.4, 1.7.4.1 og 1.7.4.2 i bilag I til direktiv 2006/42/EF, og at det supplerende sæt ikke overholdt de væsentlige sikkerheds- og sundhedskrav i afsnit 1.1.2, 1.2.2, 1.3.8, 1.4, 1.7.1, 1.7.4, 1.7.4.1 og 1.7.4.2 på det tidspunkt, hvor Sverige meddelte foranstaltningerne til Kommissionen i december 2013. Disse mangler kan bringe personers sundhed og sikkerhed i fare. De beskyttelsesforanstaltninger, som Sverige har truffet, bør derfor betragtes som berettigede —
                  
               VEDTAGET DENNE AFGØRELSE:
         
            Artikel 1
            De foranstaltninger, som Sverige har truffet, hvorved markedsføring af keglerejsningsmaskinen Brunswick GSX og det supplerende »Advanced Guards«-sæt af dele hertil forbydes, og hvorved der stilles krav til fabrikanten om at trække allerede markedsførte maskiner tilbage, er berettigede.
         
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 10. december 2018.
            
               
                  På Kommissionens vegne
               
               Elżbieta BIEŃKOWSKA
               
                  Medlem af Kommissionen
               
            
         
         
            (1)  EUT L 157 af 9.6.2006, s. 24.
         
            (2)  Europa-Parlamentets og Rådets forordning (EF) nr. 765/2008 af 9. juli 2008 om kravene til akkreditering og markedsovervågning i forbindelse med markedsføring af produkter og om ophævelse af Rådets forordning (EØF) nr. 339/93 (EUT L 218 af 13.8.2008, s. 30).
         
            (3)  Overensstemmelsesattest (»Compliance of pinsetters with the Machinery Directive«) af 8. maj 2017.